**Отговор на постъпили запитвания**

по първа сесия на програма „Култура“ на Община Габрово – 2015 г.

***Отговор на въпроси, постъпили на електронния адрес на програмата до 25.01.2015 г.***

**Въпрос:** Може ли фирма, регистрирана по Търговския закон, да кандидатства по програмата?

**Отговор:** ДА – фирма, регистрирана по търговския закон, чиято дейност е свързана и с култура, е допустим кандидат.

**Въпрос:** Може ли Гражданско дружество, регистрирано по Закона за задълженията и договорите (ЗЗД), да кандидатства по програмата?

**Отговор:** НЕ – дружество, регистрирано по ЗЗД, не е допустим кандидат.

**Въпрос:** Във връзка с право на участие в Проекта. Държавен архив - Габрово е отдел към Дирекция „Регионален държавен архив” – Велико Търново, която е в структурата на Главна дирекция „Архивна политика” на Държавна агенция „Архиви”. Агенцията е второразреден разпоредител с бюджетни средства към Министерски съвет, а Дирекцията – треторазреден разпоредител.

Желанието ни е да участваме в направление „Културно наследство”

**Отговор:** Държавен Архив-Габрово може да участва в първата сесия за съфинансиране на проекти по Програма Култура само при условията на чл.8, т.3 от правилника, който урежда всички условия за кандидатстване, т. е в обединение с някои от лицата по чл.8., т.1 и 2. от правилника.

**Въпрос:** Каква е общата сума, която Община Габрово отпуска? Колко проекта би могла да одобри Община Габрово до тази сума?

**Отговор:** Общият размер на финансовите средства, заложени в проекта на бюджет на Община Габрово за 2015 г., е 100 000 лв. Предстои разглеждането на бюджета от Общински съвет – Габрово, на заседание на 29.01.2015 г. Съгласно обявлението за откриване на Първа конкурсна сесия по програмата за 2015 г., максималната сума, която може да бъде отпусната на един проект е:

• по приоритет 155 ГОДИНИ ГАБРОВО ГРАД - до 20 000 /двадесет хиляди/ лева за един проект;

• проекти само по „Мобилност“ – до 1 200 лв. за индивидуални и до 4 000 лв. за колективни пътувания.

Ще бъдат финансирани всички проекти, получили средна стойност на оценката минимум 60 точки, до изчерпване на посочения ресурс.

**Въпрос:** При използване на подизпълнители и материали за проекта, колко оферти на гореспоменатите трябва да се приложат?

**Отговор:** Представянето на оферта/и от подизпълнител не е необходимо условие за кандидатстване по програмата. Необходимо е да опишете разходите за изработване/закупуване на материали, необходими за изпълнение на дейностите по проекта, в съответния раздел на бюджета. Моля да имате предвид, че съгласно чл. 18, ал.1, т.7 от Правилника за съфинансиране на проекти по програма „Култура“ на Община Габрово, Комисията оценява проектните предложения за „Целесъобразност, реалистичност и ефективност на разходите: съотношение „ефект – разходи”.

**Въпрос:** В условията е написано, че максималният брой точки е 100. Въпреки това има удвояване на някои от точките. Какъв е максималният брой точки? Точките удвояват ли се, ако участникът в конкурса е достигнал максимален брой точки, преди това?

**Отговор:** Съгласно обявлението за откриване на Първа конкурсна сесия по програма „Култура“ на Община Габрово за 2015 г., Раздел II: Техническа и финансова оценка, максималният брой точки е 100. Комисията оценява съответствието на проектното предложение с посочените критерии за качество по скалата от 1 до 5, като получената оценка по показатели 2.1, 2.2, 3.1, 3.2, 4.2 и 7 се удвоява. Така максималния брой точки по тези 6 показателя става 10.

**Въпрос:** Има ли Община Габрово 3D проектор? Може ли да се използва под наем и каква е цената за наемане на проектора и на обслужващия го персонал?

**Отговор:** Община Габрово не разполага с 3D проектор, който може да отдава под наем.

***Отговор на въпроси, постъпили на информационния ден – 28.01.2015 г.***

Софийска фирма сме и ще кандидатстваме заедно с Учебно заведение, с проект, който ще обхване всички ученици в града.

**Въпрос 1:** Учебното заведение смята да участва със собствен проект по приоритет „ Мобилност“ , това дали по някакъв начин ще попречи на другата кандидатура по другия приоритет?

**Отговор: 1** Кандидатстването на една организация е допустимо с един проект по обявения приоритет и с един, в рамките на дейност „Мобилност“.

**Въпрос 2:** Трябва да подпишем нотариално заверено споразумение, че учебното заведение ще бъде водеща организация. Това означава, че тя ще е реципиент на цялата сума. Какво следва от тук нататък, трябва ли да водим общо счетоводство с гимназията, те ли ще ни преведат пари за извършването на този проект, ние трябва ли да им издадем фактура…?

**Отговор 2:** За да кандидатствате заедно с Учебно заведение, на етап кандидатстване, е необходимо да сключите нотариално заверено споразумение, съгласно разпоредбите чл. 8 т. 3 от правилника. Ако проектът ви бъде одобрен за финансиране, следва да регистрирате обединение. Счетоводната дейност се извършва от създаденото обединение.

**Въпрос 3:** Тъй като учебното заведение не е търговска организация, но пък е регистрирано в Закона за народната просвета, има ли право да участват?

**Отговор 3:** Да. Юридическите лица по Закона за народната просвета, могат да кандидатстват, съгласно чл. 8 т. 2 и чл. 8 т. 3 от правилника, в случай че няма друга административна пречка от страна на МОН, РИО и др.

**Въпрос:** Кои мероприятия за 2015 г. ще са приоритет на отдел „Култура и туризъм“, такива които са били вече реализирани и могат да бъдат надграждани, или изцяло нови мероприятия?

**Отговор:** За 2015 г. има един приоритет и той е „155 години Габрово град“, т.е. не са поставени ограничения по отношение на събитията, стига да попадат в тематичните направления, които са посочени в обявлението.

**Въпрос:** По проект, насочен изцяло към ученици, студенти и млади хора, за партньор ще бъдат избрани няколко габровски училища. Някои от дейностите ще са изнесени там. Трябва ли да имаме писмено съгласие от всеки един участник, че иска да бъде партньор по този проект. Писмата за подкрепа, от организации, които познават дейността ни, ще заемат друго място. От това подразбира ли се, че тези писма за подкрепа трябва да бъдат от партньор и това да е тяхното съгласие?

**Отговор:** Необходимо е, при кандидатстването, да имате писмено съгласие и/или писмо за подкрепа, от всяка една организация, посочена като партньор по проекта.

**Въпрос:** Ако периодично се канят мениджъри от чужбина, тези разходи какво включват?

**Отговор:** По дейност мобилност, се финансира до 80% от пътните разходи, но не повече от 4000 лв. за групови и 1200 лв. за индивидуални пътувания.

**Въпрос:** Въпрос относно издателската дейност : Трябва да се представят две рецензии от независими експерти, специалисти към предложението на проекта. Хонорарът на тези експерти, както и хонорарите за редактори на предлаганото за издаване произведение, могат ли да се отчетат като собствено участие? Как да се заплати хонорарът на тези експерти?

**Отговор:** По програмата не се финансират разходи, извършени преди датата на сключване на договор.

**Въпрос:** Какво се случва с ДДС?

**Отговор:** Съгласно чл. 12 т.2. от Правилника Програмата не финансира разходи по Закона за ДДС, в случай че кандидатстващата организация е упражнила правото си на данъчен кредит по ЗДДС.

В тази връзка, в случай че кандидатстващата организация има намерение да упражни правото си на данъчен кредит по ЗДДС, във формуляра за бюджет следва да предвиди разходите си без ДДС.

В случай, че кандидатстващата организация няма да упражни правото си на данъчен кредит, т.е Програмата ще финансира разходи, които включват данъчната основа плюс ДДС, във формуляра за бюджет следва да предвиди разходите си с обща стойност (данъчна основа плюс ДДС). При финалното отчитане, тази организация следва да представи, заедно с финансовия отчет, копие от справка декларация по ЗДДС и дневника за покупки (заверено с надпис „Вярно с оригинала”, подпис и печат), за съответните данъчни периоди по чл. 72, ал. 1 от ЗДДС, от които е видно, че не е ползван данъчен кредит по фактурите, приложени като разходооправдателни документи по проекта, финансиран по Програма Култура.

**Уточнение:** От стартирането на Програма Култура през 2011г. до предходната сесия през 2014г., кандидатстващите организации са били предимно организации, регистрирани по Закона за закрила и развитие на културата, Закона за юридическите лица с нестопанска цел, както и по Закона за народните читалища. Предвид дейността им, в повечето случаи те не са регистрирани по ЗДДС (през 2014г. с едно изключение от общо 27 кандидатстващи организации), по този повод, във формуляра на бюджета със забележка в т. 8 е указано, че бюджетът е с включен ДДС.